幽薊行
作者：張方平
朝代：宋

paragraphs: 昔者帝堯光宅本都冀，幽朔廼爲寰內地。
舜肇十有二州此其一，禹服周藩有年祀。
崆峒之英其人武，氣含陰殺樂鉦鼓。
秦漢發吏守邊亭，世與其民扞中土。
召伯功勤黑社傳，昭王意氣金臺古。
我興北望涕交頤，念汝幽薊之奇士兮。
今爲勛華光耀照四海，忍遂反衽偷生爲。
吾民孰不願左袒，汝其共取燕支歸。